Iktatószám: HIV/13640-13/2024

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2024. november 28-ai rendes nyilvános ülésére**

**Tárgy:** A helyi adókról szóló 4/2010. (II. 10.) önkormányzati rendelet módosítása

**Az előterjesztő:** Naszádos Péter polgármester

**Készítette:**  Bertalanné dr. Gallé Vera hatósági osztályvezető

**Megtárgyalta:** Pénzügyi, Városfejlesztési és Ügyrendi Bizottság

Oktatási, Sport és Szociális Bizottság

Turizmus, Kultúra és Civilek Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

polgármester

**1.**

**Tárgy és tényállás ismertetése**

**Tisztelt Képviselő-testület!**

Hévíz Város Önkormányzat Képviselő-testülete 2024. október 31-ei rendes nyilvános ülésén tárgyalta a „Tájékoztatás a Hévízen hatályos helyi adókról és az adó bevételekről, a 2025. évi adópolitika” című előterjesztést, és tárgyban hozott 154/2024. (X. 31.) számú határozatában az alábbi döntést hozta:

A képviselő-testület elrendelte a helyi adókról szóló 4/2010. (II.10.) önkormányzati rendelet (továbbiakban: Rendelet) 2025. január 1-től hatályos módosításának kidolgozását:

1. **idegenforgalmi adó**mérték 780,-Ft/fő/vendégéjszaka összegre történő módosítása,
2. az **iparűzési adó** mértékének csökkentése 2 %-ról 1,9 %-ra,
3. az **építményadó** mértékének emelése:

ca) szállásépület, szálláhely esetén (ide nem értve az egyéb-, magánszálláshelyet) 1.200,-Ft/m2/év összegről:

* 1500 m2 hasznos alapterületig 1.300,-Ft/m2/év összegre,
* 1500 m2 feletti hasznos alapterület esetén 1.700,-Ft/m2/év összegre;

cb) kereskedelmi egység, iroda, szolgáltató tevékenység végzésére szolgáló építmény esetén – ide nem értve az előző pont hatálya alá tartozó építményeket – 960,-Ft/m2/év összegről 1.000,-Ft/m2/év összegre;

cc) lakás, lakóépület, lakáshoz tartozó gépjárműtároló, valamint lakásnak, lakóépületnek, üdülőnek az egyéb szálláshely, magánszálláshely szolgáltatással, vagy vállalkozási céllal hasznosított alapterülete vonatkozásában, és minden más az előző pontok hatálya alá nem tartozó építmény esetén 720,-Ft/m2/év összegről 760,-Ft/m2/év összegre.

A helyi adókról szóló 1990. évi C. törvény (továbbiakban Htv.) 6. § c) pontja értelmében a helyi adókra vonatkozó törvényi felső mértékek a KSH által közzétett fogyasztói árszínvonal változással valorizálhatók. A Pénzügyminisztérium tájékoztatása szerint a helyi adónemekben az **adómaximumok 2025. évre** vonatkozóan az alábbiak szerint alakulnak:

**Építményadó: 2950,1 Ft/m2**

**Telekadó: 536,4 Ft/m2**

**Magánszemély kommunális adója: 45592,6 Ft/adótárgy**

**Tartózkodási idő utáni idegenforgalmi adó: 804,5 Ft/fő/vendégéjszaka**

**A képviselő-testület döntésének megfelelően, az adómaximumok figyelembevételével előkészítésre került az Ör. módosításának javaslata az alábbiak szerint:**

1. **Idegenforgalmi adó:**

Az októberi rendes képviselő-testületi ülést megelőző bizottsági üléseken különböző álláspontok alakultak ki az idegenforgalmi adó mértékével kapcsolatban. Míg a Pénzügyi, Városfejlesztési és Ügyrendi Bizottság javaslata a 2025. évi idegenforgalmi adómérték tekintetében a 780,-Ft/fő/vendégéjszaka volt, addig az Oktatási, Sport és Szociális Bizottság, illetve a Turizmus, Kultúra és Civilek Bizottság a 790,-Ft/fő/vendégéjszaka összeget javasolta. A bizottságoknál a mérlegelés fő szempontja az volt, hogy mennyiben befolyásolja az utazási kedvet és ennek megfelelően a vendégéjszakák számának alakulását a magasabb, vagy kis mértékben alacsonyabb idegenforgalmi adó összege.

Az utazási kedv jövőbeni alakulását nehéz prognosztizálni. A korábbi években az önkormányzat törekedett a legmagasabb adómérték meghatározására. Ennek oka az volt, hogy az önkormányzatok finanszírozása az üdülőhelyi feladatok támogatásában nagy mértékben csökkent, az idegenforgalmi adó 1 forintja után járó plusz 1 forint üdülőhelyi támogatás megszűnt. A korábban alkalmazott, adómaximumhoz közeli idegenforgalmi adómérték (pl. 2024. évben az adómaximum 684,1,-Ft/fő/vendégéjszaka volt, míg az ifa 680,-Ft/fő/vendégéjszaka) láthatóan nem csökkentette a vendégéjszakák számát, mely 2021 óta folyamatosan nő.



Az adómérték meghatározásánál további kiemelten figyelembe veendő szempont, hogy az idegenforgalmi adót nem a helyi lakosok fizetik meg.

Az önkormányzat 2024. évi költségvetésében tervezett idegenforgalmi adóbevétel (éves előirányzat) 610 millió forint, a teljesült bevétel eddig 563 896 ezer forint. Várhatóan az előirányzat teljesülni fog év végéig.



Az előző rendes képviselő-testületi ülésen az álláspont az idegenforgalmi adó 2025. évi mértéke vonatkozásában egyhangú volt, az előterjesztéshez készült Rendelet módosítás az idegenforgalmi adó összegénél 2025. évre vonatkozóan a 780,-Ft/fő/vendégéjszaka összeget tartalmazza.

1. **Helyi iparűzési adó:**

A képviselő-testület határozatban foglalt döntésében az iparűzési adó mértékét 2025. évre 1,9%-ban javasolta meghatározni.

A helyi iparűzési adóra vonatkozó alapvető szabályokat a helyi adóról szóló 1990. évi C. törvény (továbbiakban: Htv.) tartalmazza. Ez összefoglaltan az alábbiakról rendelkezik:

Htv. 35. § Adóköteles az önkormányzat illetékességi területén végzett vállalkozási tevékenység (a továbbiakban: iparűzési tevékenység).  Az adó alanya a vállalkozó, azzal, hogy az egyéni vállalkozót az egyéni vállalkozói tevékenység szünetelése időszakában is vállalkozónak kell tekinteni, feltéve, ha a szünetelés időszaka az adóéven belül egybefüggően nem éri el a 181 napot.

36. § Adóköteles iparűzési tevékenység: a vállalkozó e minőségben végzett nyereség-, illetőleg jövedelemszerzésre irányuló tevékenysége.

37 § A vállalkozó iparűzési tevékenységet végez az önkormányzat illetékességi területén, ha ott székhellyel, telephellyel rendelkezik, függetlenül attól, hogy tevékenységét részben vagy egészben székhelyén (telephelyén) kívül folytatja

38. § (1) Az adókötelezettség az iparűzési **tevékenység megkezdésének napjával keletkezik** és a tevékenység megszüntetésének napjával szűnik meg.

39. § \*  (1) \*  Iparűzési tevékenység esetén – a (6) bekezdésben foglaltakra is figyelemmel – az adó alapja a nettó árbevétel (csökkentve a jogszabályban felsorolt tételekkel)

40. § (1)  Az adó évi mértékének felső határa

c) 2000. évtől az adóalap 2%-a.

Az önkormányzati adóhatósághoz benyújtandó adatbejelentés, adóbevallás időpontjáról az adózás rendjéről szóló 2017. évi CL. törvény 3. mellékletének II/1. pontja rendelkezik. Ennek értelmében az adózónak az állandó jellegű helyi iparűzési tevékenysége után az adóról az adóévet követő év ötödik hónap utolsó napjáig kell az adóbevallást benyújtani.

Fentiek értelmében tehát a javaslat szerint 2025. január 1. napjától érvényes iparűzési adómérték a 2025. január 1. napjától végzett vállalkozási (iparűzési) tevékenységből származó nettó árbevétel (adóalap) 1,9 %-a. A 2025. évben végzett iparűzési tevékenysége után a vállalkozónak 2026. május 31-ig kell az adóbevallást benyújtani. A bevallások alapján befizetendő adóból befolyt bevétel így 2026 évben mutatja először a csökkentett (1,9 %-os) adómértéket.

2024. október 31. napjáig az iparűzési adószámlára befolyt összeg 816.322.004,-Ft volt. Ezen kiemelkedően magas összeg a tárgy évi adón kívül tartalmaz több évre visszamenő elmaradásokat is. A hátralékok beérkezése az adóhatósági ügyintézők adóvégrehajtás és ellenőrzés (NAV felé köztartozás bejelentése, inkasszó, felszólítások stb) területén végzett tevékenységének köszönhető.

Sajnos az iparűzési adó vonatkozásában nagyon nehéz kalkulálni a várható bevételeket. Ennek oka – ahogy arról az előző rendes ülésre készült előterjesztésben is írtunk – elsősorban az, hogy bevalláson alapuló adóról van szó. Természetéből fakadóan az elmúlt években is meglehetősen hektikusan változott az ebből az adónemből származó bevétel (2021. évben ipa bevétel 121 485 834,-Ft volt, majd 2022 évben 367 772 111,-Ft, míg 2023. évben 752 444 497,-Ft). Másodsorban a sávos adózás választásának lehetősége (adó alapjának egyszerűsített meghatározása) nehezíti a várható bevétel kiszámítását. Sávos adózás esetén az adózó bevallás benyújtására nem kötelezett, így amennyiben a bevallások benyújtása (az eltérő adómértékek, előleg számítások miatt) esetleg nehézséget okoz a vállalkozóknak a sávos adózást választók száma megnőhet, mely eredményezheti az adóbevétel csökkenését.

Az iparűzési adó mértékének felelős döntésen alapuló meghatározását nehezíti a fentieken túl, hogy a mai napig nem látott napvilágot az a médiában hirdetett kormányzati szándék, miszerint a városok 2025. évi iparűzési adótöbblete elvonásra kerül. A jogszabály megjelenéséig számos kérdés merül fel. Az adótöbblet az adóbevallás alapján fennálló többletre vonatkozik, vagy az iparűzési adószámlára befolyt többletre. A többletnél mi a bázisév? A 2025. évben végzett tevékenység után 2026. május 31-ig beérkezett bevallások alapján fizetendő adó, vagy már a 2024. május 31-ig bevallott és befizetett iparűzési adó kerül összevetésre a jövő évi többlettel. Tekintettel arra, hogy az idei évben több hátralék is behajtásra került, előállhat olyan helyzet is, hogy az idei magasabb összeget összevetve a jövő évi bevétellel, többlet esetlegesen nem tapasztalható.

Bár a képviselő-testület határozatában a jelenleg hatályos 2 % helyett az 1,9 %-ot javasolta az iparűzési adó mértékeként meghatározni, **további polgármesteri javaslatom az 1, 95 %.** Az előterjesztés mellékletét képező önkormányzati rendelet módosítási javaslat ezen mértéket tartalmazza, mely a testületi döntéstől függően léphet hatályba 2025. január 1-től.

1. **Építményadó:**

A képviselő-testület javaslata értelmében mind a lakások, mind a kereskedelmi egységek, mind a szálláshelyek építményadó mértéke emelésre kerül különböző %-os arányban.

A lakások esetében a jelenleg alkalmazott 720,-Ft/m2/év összeg 760,-Ft/m2/év összegre (5,5 % körüli emelés), a kereskedelmi egységeknél a jelenleg hatályos 960,-Ft/m2/év összeg 1.000,-Ft/m2/év összegre (4 % körüli emelés) emelkedik. A szálláshelyek esetében a javaslat különbséget tesz az 1500m2 alatti és feletti szálláshelyek között. Az előbbinél a jelenlegi 1.200,-Ft/m2/év 1.300,-Ft/m2/évre (az emelés majdnem 9 %), az utóbbinál 1.700,-Ft/m2/évre módosul (az emelés ezesetben kiemelkedően magas, közel 42 %). A nagyobb szállodák a javaslat értelmében több, mint 40 %-kal magasabb építményadó megfizetésére lesznek kötelezettek 2025. évre. Ezt a magasabb terhet kompenzálhatja az iparűzési adónál javasolt adómérték csökkentés, mely csökkentés nem kizárólag a szállodákat üzemeltető cégek iparűzési adóbefizetését redukálja.

Az építmény adó vonatkozásában az adómérték emelésen kívül további javaslat nem merült fel, a helyi lakosok számára biztosított 100 %-os adókedvezmény továbbra is fennmarad.

**Összegzés**

Hévíz Város Önkormányzata Képviselő-testületének a helyi adókról szóló 4/2010. (II. 10.) önkormányzati rendelet módosítása előkészítésre került.

A módosítási javaslat tartalmazza az idegenforgalmi adó emelését, az iparűzési adó csökkentését, illetve építményadó vonatkozásában a szálláshelyeknél bevezetésre kerül a hasznos alapterület nagysága szerinti megbontás az adómértékek emelése mellett.

Magyarország gazdasági stabilitásáról szóló 2011. évi CXCIV. törvény 32. §-a rögzíti az adójogszabályok elfogadásával kapcsolatos időbeli korlátokat. Ennek alapján a helyi adófizetési kötelezettséget megállapító jogszabály kihirdetése és hatálybalépése között legalább 30 napnak el kell telnie. Erre tekintettel, ha az önkormányzat adórendeletének módosítását 2025. január 1-jától kívánja hatályba léptetni, akkor a rendelet módosítást legkésőbb 2024. december 1. napjáig ki kell hirdetni.

A gazdasági kamarákról szóló 1999. évi CXXI. törvény 37. § (4) bekezdése alapján a gazdasági előterjesztésnek a helyi önkormányzat képviselő-testületéhez való benyújtása előtt meg kell kérni a helyi önkormányzat területén működő, érdekelt gazdasági érdek-képviseleti szervezet, valamint a gazdasági kamara véleményét.

A Rendelet – képviselő-testületi határozatban rögzített – módosításának tervezete jogszabályi előírás alapján megküldésre került a Zala Vármegyei Kereskedelmi és Iparkamara megyei és helyi szervezete részére, illetve a Hévíz Turisztikai Egyesület, Hévíz Turisztikai Nonprofit Kft. és a Hévízi Szobakiadók Szövetsége számára véleményezés céljából.

A megkeresett társszervektől beérkezett véleményekről a tisztelt képviselő-testület az előterjesztés mellékleteiből tájékozódhat. A véleményekből az alábbi észrevételek emelhetők ki.

A Hévízi Turisztikai Nonprofit Kft. részéről Pálffy Tamás ügyvezető igazgató véleménye szerint az idegenforgalmi adó 780,-Ft/fő/vendégéjszaka összege nem tekinthető kiemelkedően magasnak, javasolja az IFA mértékét 2025. évre ilyen összegben megállapítani.

A Zala Vármegyei Kereskedelmi és Iparkamara javaslatában az idegenforgalmi adó összegét 2025. évre 720,-Ft/fő/vendégéjszaka összegben határozná meg, míg az építményadó tekintetében a halasztott bevezetést, sávosan differenciált, mérsékeltebb emelést kéri. Javasolja, hogy más adómérték legyen a mikro-, KKV és nagyvállalati körben, illetve a teherviselést javasolja kiszélesíteni.

Összevetve a Hévíz Turisztikai Nonprofit Kft-től érkezett véleményt a Kamara véleményével álláspontunk szerint a képviselő-testület által bevezetni kívánt 780,-Ft/fő/vendégéjszaka idegenforgalmi adóösszeg reális mértékű.

Az építményadó tekintetében tett kamarai felvetéseknek véleményem szerint a rendelet-módosításban szereplő javaslat eleget tesz, hiszen a szálláshelyek esetében a magasabb négyzetméter szerinti differenciálás éppen a kis és nagyvállalkozások közötti különbségtételt valósítja meg. Leszűrésre került a jelenleg 1500 m2 feletti szállásépülettel rendelkező adózók listája, melyben nagyvállaltok (jellemzően Zrt-k), illetve országos szövetségek szerepelnek. Mikro-, kis- és középvállalkozásokat ez a fajta – nagyobb mértékű emelés – nem érinti.

A Kamara azon felvetését, miszerint a teherviselést javasolják kiszélesíteni, jelenleg nem tartjuk indokoltnak. A képviselő-testület kifejezett szándéka volt, hogy helyi lakosok részére a 100 % adókedvezmény építményadó tekintetében megmaradjon, a közös teherviselés ilyen tekintetben nem kerülne kiszélesítésre.

A Kamara az iparűzési adó csökkentésére tett javaslatra észrevételt nem tett.

A Hévíz Turisztikai Egyesület és a Hévízi Szobakiadók Szövetsége a 780,-Ft/fő/vendégéjszaka idegenforgalmi adó összeget 2025. évre vonatkozóan támogatja.

Jogszabályi rendelkezés alapján a helyi önkormányzat területén működő, érdekelt gazdasági érdek-képviseleti szervezet, valamint a gazdasági kamara véleménye bekérésre került. A beérkezett vélemények megfontolásra javasoltak, de kötelező érvénnyel nem rendelkeznek.

Kérem az előterjesztés megvitatását és elfogadását. A rendelet-alkotás minősített többséget igényel.

**Mellékletek:**

* Hévíz Város Önkormányzat Képviselő-testületének 154/2024. (X. 31.) számú határozata,
* a helyi adókról szóló 4/2010. (II. 10.) önkormányzati rendelet módosítását véleményező szervek állásfoglalásai.

**2.**

**Hévíz Város Önkormányzata Képviselő-testületének …../2024. (XI. 29.) önkormányzati rendelete**

**a helyi adókról szóló 4/2010. (II. 10.) önkormányzati rendelet módosításáról**

Hévíz Város Önkormányzata Önkormányzata Képviselő-testülete a helyi adókról szóló 1990. évi C. törvény 1. § (1) bekezdésében, 6. §-ában, 7. §-ában kapott felhatalmazás alapján, az Alaptörvény 32. cikk (1) bekezdés a) és h) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva a következőket rendeli el:

**1. §**

A helyi adókról szóló 4/2010. (II. 10.) önkormányzati rendelet 4. § a)–c) pontja helyébe a következő rendelkezések lépnek:

*(Az adó mértéke:)*

„*a)* szállásépület, szálláshely – ide nem értve az egyéb-, magánszálláshelyet –

*aa)* 1500 m2 alatti hasznos alapterület esetén 1.300 Ft/m2/év

*ab)* 1500 m2 feletti hasznos alapterület esetén 1.700 Ft/m2/év,

*b)* kereskedelmi egység, iroda, szolgáltató tevékenység végzésére szolgáló építmény esetén, - ide nem értve az a) pont hatálya alá tartozó építményeket – 1.000 Ft/m2/év;

*c)* lakás, lakóépület, lakáshoz tartozó gépjárműtároló, valamint lakásnak, lakóépületnek, üdülőnek az egyéb szálláshely, magánszálláshely szolgáltatással, vagy vállalkozási céllal hasznosított alapterülete vonatkozásában, és minden más az a) és b) pont hatálya alá nem tartozó építmény esetén 760 Ft/m2/év”

**2. §**

A helyi adókról szóló 4/2010. (II. 10.) önkormányzati rendelet 8. §-a helyébe a következő rendelkezés lép:

**„8. §**

Az adó mértéke személyenként és vendégéjszakánként 780 Ft.”

**3. §**

A helyi adókról szóló 4/2010. (II. 10.) önkormányzati rendelet 10. §-a helyébe a következő rendelkezés lép:

**„10. §**

Az adó évi mértéke az adóalap 1,95 %-a.”

**4. §**

Ez a rendelet 2025. január 1-jén lép hatályba.

dr. Tüske Róbert Naszádos Péter

jegyző polgármester

**3.**

**Általános indokolás**

Hévíz Város Önkormányzata Képviselő-testülete a 154/2024. (X. 31.) számú határozatában javaslatot tett az helyi adókról szóló 4/2010. (II. 10.) önkormányzati rendelet módosítására, és felkérte a jegyzőt, hogy annak tervezetét a következő rendes ülésre készítse elő. A testületi döntésnek megfelelően az helyi adókról szóló 4/2010. (II. 10.) önkormányzati rendelet módosítása előkészítésre került.

**Részletes indokolás**

**Az 1. §-hoz**

Az építményadó mértékének emeléséről rendelkezik amellett, hogy a szálláshelyeknél bevezetésre kerül a hasznos alapterület nagysága szerinti megbontás.

**A 2. §-hoz**

Az idegenforgalmi adó emeléséről rendelkezik.

**A 3. §-hoz**

Az iparűzési adó csökkentéséről rendelkezik.

**A 4. §-hoz**

Hatályba léptető rendelkezés.

**4.**

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet-tervezet címe**: a helyi adókról szóló 4/2010. (II. 10.) önkormányzati rendelet módosításáról

**Társadalmi-gazdasági hatása**: A rendelet módosítás az építmény adó és az idegenforgalmi adó tekintetében adómérték emelést tartalmaz, míg a helyi iparűzési adó esetében adómérték csökkentést, mely utóbbi az önkormányzat vállalkozóbarát politikáját tükrözi.

**Költségvetési hatása**: Az építményadó mértékének emeléséből fakadóan a költségvetés bevételi oldalának emelkedése remélhető. Ez az emelkedés az iparűzési adó mértékének csökkentése miatt keletkező bevétel kiesés okán előre nem kalkulálható.

**Környezeti, egészségi hatása**: nincs

**Adminisztratív terheket befolyásoló hatása**: A rendelet módosítás jelentős többlet feladatot okoz, nagymértékű leterheltséget eredményez a végrehajtásban résztvevő személyi állományra.

**Egyéb hatása**: nincs

**A rendelet megalkotásának szükségessége**: Az adómérték emelést indokolja az elvont és kiesett bevételek pótlása, a megnövekedett működési kiadások ellentételezése, a költségvetési egyensúly megtartása.

**A rendelet megalkotása elmaradása esetén várható következmények**: A rendelet módosításának elmaradása törvényességi felügyeleti eljárást nem von maga után.

**A rendelet alkalmazásához szükséges feltételek**:

* **személyi**: rendelkezésre állnak
* **szervezeti**: rendelkezésre állnak
* **tárgyi**: rendelkezésre állnak
* **pénzügyi**: rendelkezésre állnak

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Bertalanné dr. Gallé Vera | hatósági osztályvezető/előterjesztés készítője |  |  |
| Szintén László | közgazdasági osztályvezető/ pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |